**Mai på Pluto**

Nok en måned er over, og vi er klar for en ny måned med dyr og småkryp. I måneden som gikk har vi vært mye på tur. Vi har fulgt barnas interesser og ønsker, og det har vært et enstemmig «bææææ» og «sauene» når vi spør hvor barna vil gå på tur. Det har med andre ord blitt mange turer til Jernaldergården. Vi har fått sett lam på nært hold, til og med lam under en time gamle. Barna storkoser seg der borte med lammene, og all sauebæsjen er ekstra fascinerende. Siden vi på Pluto er så heldige å ha kontakter på Jernaldergården, har vi også fått komme inn i et av husene og se hvordan de bodde der i Jernalderen. Vi har også vært på den økologiske gården og sett flere lam og kaninbabyer, og hatt noen turer bort i Sørmarka og sett etter «ulver» i skogen. De siste ukene har også meitemarken invadert utelekeplassen i barnehagen, så det er noen kjekke formiddager barna har hatt! Vi er allerede i gang med forberedelsene til 17. mai, og Anna Malena og «Tenk at nå er dagen her» er sanger vi har sunget lenge allerede. Det har blitt et fast rituale at vi må synge en av de sangene når vi setter oss til bords for å spise lunch. Vi skal også øve på «Alle fugler små de er», «Ja vi elsker» og «Norge i rødt, hvitt og blått». Videre i mai blir det mer dyr og småkryp. Det blir nok flere turer til både Jernaldergården og ellers i området. Alle barna går selv når vi begynner turen, og de fleste går hele turen uten vogn. Vi skal også så sukkererter i plantekassene ute, og solsikker som barna skal få med seg hjem etter hvert.

Vi håper selvsagt at vi kan få en nydelig måned, men vi vet jo alle hvor i landet vi bor. Det er derfor lurt å ha ull eller fleece liggende i skapet fremdeles, selv om det ser ut som om våren er på vei. Vi vet aldri når været snur, og plutselig må vi på med regntøy igjen.

Vi er godt i gang med tilvenningen for de eldste barna på Merkur på torsdagene. Gjengen gleder seg veldig til å komme inn på «Stor avdeling», og de har blitt tatt godt imot av både store og små. Vi fortsetter med dette fram til sommerferien. Dere som har barn som skal begynne på Merkur vil få velkomstbrev av avdelingen nærmere sommeren. På grunn av tilvenningen har vi endret felles turdag til onsdagen.

Onsdag 16. mai markerer vi 17. mai i barnehagen. Vi går først i tog sammen med andre barnehager fra Tjensvoll før vi ender opp i barnehagen med pølser, is og leker for barna. For de foreldre som har lyst og anledning til å se toget, starter vi på fotballbanen og går en runde forbi Tjensvollsenteret, bort til kirken og opp med blokkene. Nærmere informasjon og rute kommer. Husk å ha med flagg denne dagen, og merk flagget med navn!

Fredag 8. juni blir det grillfest i barnehagen. Dette er en årlig tradisjon vi har i Satelitten barnehage hvor skoleklubben har underholdning og vi koser oss sammen med god mat. Barnehagen står for grillmat med tilbehør, og de foreldre som ønsker kan ta med kake. Festen blir fra ca. 14:00 og utover ettermiddagen. Nærmere info om tidspunkt kommer, men hold av datoen allerede nå!

Tusen takk for super innsats på dugnaden fra både store og små. En ekstra takk til dere i FAU som organiserte dugnaden. Nå gleder vi oss til å plante litt ute!

Det er noen som har spurt hvordan vi organiserer barnehagen i sommerferien. Det kommer mer info i neste månedsskriv, men enten Julie, Barbro eller Marianne vil være på jobb gjennom hele sommeren. Vi slår oss sammen med Neptun store deler av sommeren, og i fellesferien er vi nok sammen alle fire avdelingene. Det kommer også en egen plan for «sommerbarnehage» som vi har i juli.

Det er en del inneklemte dager i mai i forbindelse med Kristi Himmelfartsdag og pinsen. Dersom noen barn skal ha fri i forbindelse med disse, er det fint om dere gir oss beskjed.

Kaja blir 2 år 22. mai. Hipp Hurra for henne!

**Vårlig hilsen fra Marianne, Barbro, Mimi og Julie**

|  |  |  |  |  |
| --- | --- | --- | --- | --- |
| Mandag | Tirsdag | Onsdag | Torsdag | Fredag |
| 30.  Grupper/  Bakedag | 1.  **1. mai** | 2.  Turdag | 3.  Tilvenning på Merkur/  Utelek | 4.  Grupper  Varm lunch |
| 7.  Grupper/  Bakedag | 8.  Møtedag  Utelek med Neptun | 9.  Turdag | 10.  **Kristi Himmelfarts-dag** | 11.  Grupper  Varm lunch |
| 14.  Grupper/  Bakedag | 15.  Møtedag  Utelek med Neptun | 16.  Markering av 17. mai i barnehagen | 17.  **17. mai** | 18.  Grupper  Varm lunch |
| 21.  **2. pinsedag** | 22.  Møtedag  Utelek med Neptun  **Kaia 2 år!** | 23.  Turdag | 24.  Tilvenning på Merkur/  Utelek | 25.  Grupper  Varm lunch |
| 28.  Grupper/  Bakedag | 29.  Møtedag  Utelek med Neptun | 30.  Turdag | 31.  Tilvenning på Merkur/  Utelek | 1.  Grupper  Varm lunch |